
GROZĪJUMI JELGAVAS VALSTSPILSĒTAS PAŠVALDĪBAS DOMES 2026. GADA 16. JŪLIJA LĒMUMĀ Nr.11/1 “ATKRITUMU APSAIMNIEKOŠANAS DARBĪBAS UZSĀKŠANA NEKUSTAMAJĀ ĪPAŠUMĀ SLOKAS IELĀ 13, JELGAVĀ”

2026. gada 25. februārī Jelgavas valstspilsētas pašvaldībā (turpmāk – Pašvaldība)  tika saņemts SIA “Grāvējs” (reģistrācijas Nr.40103954917, juridiskā adrese: Pārmiju iela 3, Rīga, LV-1057) iesniegums, kurā Pašvaldībai tiek lūgts saskaņot jaunas atkritumu apsaimniekošanas darbības – būvniecības atkritumu pārstrāde (reģenerācija), uzsākšanu nekustamajā īpašumā Slokas ielā 13, Jelgavā, kadastra Nr. 09000230018 (turpmāk – Īpašums).
Īpašums ir SIA “Grāvējs” īpašums. Saskaņā ar Pašvaldību likuma 4.panta pirmās daļas 15.punktu un Jelgavas pilsētas teritorijas plānojumu, nekustamajam īpašumam Slokas iela 13, Jelgavā, noteiktā atļautā izmantošana ir “Rūpnieciskās apbūves teritorija”.  
Saskaņā ar iesniegumā norādīto, SIA “Grāvējs” plānotais apsaimniekojamais būvniecības atkritumu daudzums nepārsniegs 70 000 (septiņdesmit tūkstoši) tonnas gadā, no kuriem 65 000 (sešdesmit pieci tūkstoši) tonnas tiks pārstrādātas būvizstrādājumos, savukārt 5 000 (pieci tūkstoši) tonnas būvgružu, ko būvniecības atkritumu reģenerācijas iekārtas nespēs pārstrādāt, atbilstoši Atkritumu apsaimniekošanas likumam un Ministru kabineta 2021. gada 18. februāra noteikumiem Nr. 113 “Atkritumu un to pārvadājumu uzskaites kārtība”, tiks nodoti atkritumu apsaimniekotājiem jeb operatoriem, kas Valsts vides dienestā ir saņēmuši nepieciešamo atkritumu apsaimniekošanas atļauju, turpmākai būvniecības atkritumu pārstrādei.
Atkritumu apsaimniekošanas likuma 8.panta pirmās daļas 2.punktā noteikts, ka pašvaldība pieņem lēmumu par jaunu sadzīves vai ražošanas atkritumu savākšanas, dalītas vākšanas, šķirošanas, sagatavošanas pārstrādei un reģenerācijas vai apglabāšanas iekārtu un infrastruktūras objektu, kā arī atkritumu poligonu izvietošanu savā administratīvajā teritorijā atbilstoši atkritumu apsaimniekošanas valsts plānam un reģionālajiem plāniem. 
Pašvaldības dome ar 2026. gada 23. marta Lēmumu Nr.6/7 (turpmāk – Lēmums) nolēma neatļaut SIA “Grāvējs” uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) Slokas iela 13, Jelgavā, pamatojot, ka paredzētā darbība ir pretrunā Zemgales industriālā parka attīstības stratēģijai laika periodam līdz 2029. gadam (turpmāk – Stratēģija), kas apstiprināta ar Jelgavas valstspilsētas pašvaldības domes 2023. gada 27. aprīļa lēmumu Nr.4/4.
SIA “Grāvējs” Lēmumu pārsūdzēja Administratīvā procesa likuma noteiktajā kārtībā un Administratīvās rajona tiesas Rīgas tiesu nams pamatojoties uz SIA “Grāvējs” pieteikumu 2026. gada 14. aprīlī pieņēma lēmumu par administratīvās lietas ierosināšanu par Jelgavas valstspilsētas pašvaldības domes 2026. gada 26. marta lēmuma Nr. 6/7 atzīšanu par prettiesisku un par labvēlīga administratīvā akta izdošanu, ar kuru Pašvaldības dome atļautu SIA “Grāvējs” uzsākt jaunu atkritumu apsaimniekošanas darbību Slokas ielā 13, Jelgavā. Administratīvā lieta pēc būtības vēl nav izskatīta.
	Ar Administratīvās apgabaltiesas 2026. gada 19. jūnija lēmumu (turpmāk – apgabaltiesas lēmums) nolemts piemērot pagaidu noregulējumu lietā un uzlikt pienākumu Jelgavas valstspilsētas pašvaldības domei viena mēneša laikā no lēmuma spēkā stāšanās izdot SIA “Grāvējs” atļauju uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) –nekustamajā īpašumā Slokas ielā 13, Jelgavā, kadastra apzīmējums 09000230018. Apgabaltiesas lēmums nav pārsūdzams. 
Pašvaldības Dome ar 2026.gada 17.jūlija lēmumu Nr.11/1 nolēma:
1. Atļaut SIA “Grāvējs” uzsākt jaunu atkritumu apsaimniekošanas darbību – būvniecības atkritumu pārstrādi (reģenerāciju) Slokas iela 13, Jelgavā, nodrošinot darbību atbilstoši Zemgales industriālā parka attīstības stratēģijai, t.i. nodrošinot inovatīvo/augsto tehnoloģiju pielietojumu un neradot būtiskus piesārņojuma riskus.
2. Atļauja stājas spēkā ar brīdi, kad SIA “Grāvējs” ir noslēdzis vienošanos ar Pašvaldību par zaudējumu kompensēšanu gadījumā, ja Pašvaldībai šī lēmuma rezultātā projekta Nr.3.1.1.3.i.0/1/23/A/CFLA/003 “Zemgales industriālā parka attīstība, 1. kārta” ietvaros tiek piemērota finanšu korekcija un iestājas negatīvas finansiālas sekas (Vienošanās projekts pielikumā).
3. Pilnvarot Jelgavas valstspilsētas pašvaldības izpilddirektoru parakstīt šī lēmuma 2.punktā norādīto vienošanos.
	SIA “Grāvējs” Administratīvajā apgabaltiesā iesniedza sūdzību par Administratīvās apgabaltiesas 2026. gada 19. jūnija lēmuma izpildi administratīvajā lietā Nr.A420141126. Administratīvā apgabaltiesa 2026. gada 17. septembrī pieņēma lēmumu, ar kuru atzīts, ka Pašvaldības dome, pieņemot 2026. gada 16. jūlija lēmumu Nr.11/1 “Atkritumu apsaimniekošanas darbības uzsākšana nekustamajā īpašumā Slokas ielā 13, Jelgavā” nav izpildījusi Administratīvās apgabaltiesas 2026. gada 19. jūnija lēmumu administratīvajā lietā Nr.A420141126 par pagaidu noregulējumu, ar kuru Pašvaldības domei uzlikts pienākums izdot atļauju SIA “Grāvējs” uzsākt jaunu atkritumu apsaimniekošanas darbību nekustamajā īpašumā Slokas ielā 13, Jelgavā. Administratīvā apgabaltiesa lēmumā konstatē, ka Pašvaldība tiesas nolēmuma izpildi ir sasaistījusi ar tāda papildu nosacījuma izpildi, kas nav norādīts pārsūdzētajā lēmumā, nav atrunāts tiesību normās, kā arī nav paredzēts apgabaltiesas lēmumā, pakļaujot SIA “Grāvējs” ar Administratīvās apgabaltiesas 2026. gada 19. jūnija lēmumu atzītās tiesības jaunam priekšnoteikumam, kura neizpildes gadījumā tiesas noteiktais pieteicējai labvēlīgais tiesiskais rezultāts atbilstoši pagaidu aizsardzības jēgai un mērķim netiek sasniegts. Vienlaicīgi Administratīvās apgabaltiesas lēmumā norādīts, ka nav kontējami Administratīvā procesa likuma 68.panta otrajā daļā norādītie apstākļi, pie kuriem Pašvaldība būtu tiesīga atļaujā iekļaut atļaujas spēkā stāšanās nosacījumu.
	Ņemot vērā minēto, atbilstoši Administratīvās apgabaltiesas 2026. gada 17. septembra lēmumam administratīvajā lietā Nr.A420141126,

JELGAVAS VALSTSPILSĒTAS PAŠVALDĪBAS DOME NOLEMJ:
Izdarīt grozījumus Jelgavas valstspilsētas pašvaldības domes 2026. gada 16. jūlija lēmumā  Nr.11/1 “Atkritumu apsaimniekošanas darbības uzsākšana nekustamajā īpašumā Slokas ielā 13, Jelgavā”, svītrojot lēmuma 2. un 3.punktu.

Jelgavas valstspilsētas pašvaldības domes lēmumu viena mēneša laikā var pārsūdzēt Administratīvā procesa likuma noteiktajā kārtībā.

